ሰላምና አብሮነት የተገለጸበት – ኢሬቻ የሰላም ሩጫ
ዛሬ የነገ መስታወት፣ የመጪውም ጊዜ መምህር ነውና፤ ትናንት በኢሬቻ የሰላም ሩጫ የተገኙ በቀጣይ ለሚካሄደው የኢሬቻ በዓል ትምህርትና የቤት ስራ ሰጥተዋል። «በሩጫው የታየው ሰላምና አብሮነት በበዓሉም ላይ ጎልብቶና ሁሉንም አሳትፎ መካሄድ ይገባዋል» ሲሉ በአዲስ አበባ ከተማ እምብርት መስቀል አደባባይ ከማለዳ ጀምሮ የተሰባሰቡት የሩጫ ተካፋዮች ሁነቱን በሰላምና በመተሳሰብ ማሳለፋቸው ታይቷል። ለቀጣይም በዓሉ በዚሁ መንፈስ እንዲቀጥል ጥሪ አቅርበዋል። ከ150 ዓመታት
በኋላ ኢሬቻ በአዲስ
አበባ ሊከበር መሆኑን
ተከትሎ፤ ታሪክ ሰርቶ
ለማለፍ በሩጫው ላይ መገኘቱን የገለጸው የአራዳ ክፍለ ከተማ ነዋሪው ወጣት አሽኔ ጋዲሳ ነው። የኦሮሞ ህዝብ ኢሬቻን የሚያከብረው የሰላምና አብሮነቱ መገለጫ አድርጎ ነው። በመሆኑም በሩጫው ወቅት የታየው ሰላምና አብሮነት በበዓሉም ላይ የበለጠ ጎልቶና ሁሉንም አሳትፎ እንዲገለጽ ሁሉም የሚቻለውን ሊያደርግ ይገባል ሲልም መልዕክቱን አስተላልፏል። የቂርቆስ ክፍለ ከተማ
ነዋሪዋ ወጣት የሱነሽ
ጌታቸው በበኩሏ፤ በዓሉ
የሰላምና የአንድነት እንደመሆኑ
በሩጫው ላይም ይኸው
የአንድነት፣ የፍቅርና የሰላም
ድባብ መታየቱን ትጠቅሳለች።
የኢትዮጵያ ህዝብም ሰላምና
አንድነቱን ፈላጊ መሆኑ
የተገለጸበት ነው። በቀጣይም
በዓሉ ሲከበር በብሄር ከተከፋፈለ አስተሳሰብ ወጥቶ በመከባበር ላይ ተመስርቶ በኢትዮጵያዊነት ስሜትና በጋራ፤ ኢሬቻ የሰላም፣ የፍቅርና አንድነት በዓል መሆኑን ማሳየት እንደሚገባ አመላክታለች። በሩጫው ብዙ ህዝብ ብቻም ሳይሆን የተለያየ የማህበረሰብ ክፍል የተሳተፈበት፤ ከፍተኛ ፍቅርና ሰላም የተገለጸበት ነው የሚል ሃሳቡን ያንጸባረቀው፤ አክቲቪስትና የኦሮሚያ ሚዲያ ኔትዎርክ ስራ አስኪያጅ አቶ ጀዋር መሐመድ ነው። አገሪቱ የሰላም ስጋት አለባት በሚባልበት በዚህ ወቅት አዲስ አበባ ይህንን ያክል ቁጥር ያለው ሯጭ በሰላም አስተናግዳ ማጠናቀቋ ለኢትዮጵያ ክፉ የሚያስቡ አካላትን አንገት የሚያስደፋ፤ ለወዳጆቿም ደስታን የሚፈጥር ሁነት ነው። ከዚህ ባለፈም በኢትዮጵያ ያለውን ሰላማዊ ሁኔታ በማሳየት ህዝቡም ከስጋት እንዲድን፤ የውጪ ባለሃብቱም እውነቱን ተገንዝቦ ያለስጋት እንዲሰራ የሚያነቃቃው ይሆናል። በቀጣይም በዓሉ ሲከበር ይሄው የሰላምና አብሮነት ድባብ እንዲኖር ሁሉም ሊሰራ ይገባል። የኦሮሚያ ባህልና ቱሪዝም ቢሮ ምክትል ኃላፊ አቶ አድማሱ ዋቅጋሪ፤ የኢሬቻ የሰላም ሩጫ በአዲስ አበባ የመከናወኑ ዋና ዓላማ የህዝቦችን ፍቅር፣ አንድነትና እኩልነት፤ ሁሉም ህዝብ ጥላቻን አስወግዶ በፍቅር ይህችን አገር ወደፊት ሊያሻግር የሚችልበትን እድል ለመፍጠር መሆኑን ያብራራሉ። ኢሬቻ ለፍቅር፣ ለአንድነትና ለቱሪዝም እድገት የሚል መሪ ሀሳብን የያዘ እንደመሆኑም ለኢትዮጵያ ሰላምን፣ ለኢትዮጵያ ህዝቦችም ፍቅርና አንድነትን፣ ለብሔር ብሔረሰቦችም ከጥርጣሬ የጸዳ እውነተኛ ፍቅርና አብሮነትን ለመግለጽ የተዘጋጀ ነው። የሩጫ መርሃ ግብሩም ጥርጣሬን አስወግዶ ሰላምና አንድነትን ማሳየት የተቻለበት በታቀደውና በታሰበው መልኩ ሰላማዊ ሆኖ በስኬት መጠናቀቅ የቻለም ነው። ይኸው ሰላምና አብሮነትም በቀጣዩ የኢሬቻ እና የመስቀል በዓል ላይ እንዲደገም እንደሚሰራም አስታውቀዋል። የዕለቱ የክብር እንግዳ ኦሮሚያ ክልል ምክትል ፕሬዚዳንት አቶ ሽመልስ አብዲሳ በበኩላቸው፤ የኢሬቻ በዓል የሰላም፣ የአንድነት፣ የትብብርና የይቅርታ በዓል መሆኑን ያስገነዝባሉ። የጣረ የሚመሰገንበት፣ አንድነትም የሚታይበት፣ በተለያየ ምክንያት የተጣላ ሰውም በይቅርታ አንድነቱን የሚያገኝበት በዓልም ነው። በዓሉ ከጊዜ ወደጊዜ እያደገና እየሰፋ እየመጣ ሲሆን፤ የሁሉም ብሔር ብሔረሰቦች በዓል በመሆኑ የራሱን የባህል ልብስ ለብሶ የሚሳተፍበትም ሆኗል። ዘንድሮ በሚከበረው በዓል ላይም ከሁሉም ክልሎች ብዙ ተሳታፊዎች ለመገኘት ጥያቄ አቅርበዋል፤ ይህም በዓሉ የመላው ኢትዮጵያውያን የአንድነት በዓል ሆኖ መተባበርንና በአንድነት መሻገርን ማሳያ የሚሆንበት ነው። «በዓሉ ከ150 ዓመታት በኋላ በሆራ-ፊንፊኔ ላይ መከበሩ ኢትዮጵያውያን በነጻነትና እኩልነት ምን ደረጃ ላይ እንደደረሱ ማሳያ ነው» ያሉት አቶ ሽመልስ፤ ይህ ሂደትም ሰው እንዲተባበር ሳይሆን እንዲገፋፋ፣ እንዲዋደድ ሳይሆን እንዲጠላላ ሲሆን የነበረበትን አካሄድ የሚሰብር ተግባር እንደሆነም ገልጸዋል። ኢሬቻን ጨምሮ እንደ አሸንዳ፣ አሸንድዬ፣ ሻደይና ሶለን የመሳሰሉ ባህላዊ ክንውኖች በአዲስ አበባ እንዲከበሩ መሆኑ ሁሉም ኢትዮጵያዊ በነጻነትና እኩልነት ባህሉንና ቋንቋውን የሚያሳድግበትና የሚያስተዋውቅበትን እድል የተፈጠረለት መሆኑም ማሳያ እንደሆነ አብራርተዋል። እንደ አቶ ሽመልስ ገለጻ፤ በዚህ መልኩ የአንዱን ባህል አንዱ አብሮ እያከበረ መሆኑ ኢትዮጵያውያን የጋራ አንድነትና አብሮነታቸው አንድ እማኝ ሲሆን፤ ኢትዮጵያውያን የሚያምርባቸው እንዲህ አይነት የአብሮነት ውሎ እንጂ መገፋፋት አለመሆኑ በግልጽ የታየበት ነው። የኦሮሞ ህዝብም ኢሬቻን ከሌሎች ወንድሞቹ ጋር በጋራ ማክበር መቻሉ ትልቅ ድሉ ሲሆን፤ ሁሉም ኢትዮጵያዊም በዓሉን የራሱ አድርጎ በማክበሩ ሊመሰገን ይገባዋል። ይሄን አብሮነት በማስቀጠልም በጋራ ተደጋግፎ ኢትዮጵያን ወደተሻለ ብልፅግና ማድረስ ቀጣይ ስራ መሆን ይኖርበታል።አዲስ ዘመን መስከረም 12/2012ብርሃን ፈይሳ 